钦定古今图书集成/明伦汇编/家范典/第113卷 > 顾炎武日知录 > 《阍人》
## 钦定古今图书集成/明伦汇编/家范典/第113卷 > 顾炎武日知录 > 《阍人》

《颜氏家训》：“昔者周公一沐三握发，一饭三吐哺，以接
白屋之士。一日所见七十馀人。”门不停宾，古所贵也。
失教之家，阍寺无礼，或以主君寝食嗔怒，拒客未通，
江南深以为耻。黄门侍郎裴之礼，号善待士，有如此
辈，对宾杖之。其门下僮仆，接于他人，折旋俯仰，辞色
应对，莫不肃敬，与主无别也。《史记》：郑当时诫门下：“客
至无贵贱，无留门者。《后汉书》：‘皇甫嵩折节下士，门无
留客’。”而《大戴礼》武王之门铭曰：“敬遇宾客，贵贱无二。”
则古已言之矣。观夫后汉赵壹之于皇甫规，高彪之
于马融，一谒不面，终身不见。为士大夫者，可不戒哉！
《后汉书。梁冀传》：冀、寿共乘辇车，游观第内，鸣钟吹管，
或连继日夜。客到门不得通，皆请谢门者。门者累千
金。今日所谓《门包》，殆昉于此